"Башта ирем үлде. Хәзер өем дә калмады. Кияргә киемебез юк"

	Кукмара районының Кенәбаш авылында 11 яшьлек Әлфинә 12 яшьлек абыйсы Ринат белән кечкенә ике сеңлесен янгыннан коткарган. Хәлимовлар — күп балалы гаилә. Әлфия апаның ире 2019 елда вафат була, шуннан соң ул дүрт баласын ялгызы тәрбияли. Янгын чыккан вакытта ул бакчада эшләгән. Балалар ишегалдында булган, 2 яшьлек кечкенә кызы өйдә йоклаган.	 Янгын йорт эченнән чыккан дип фаразлыйлар. Авыл халкы чәй кайната торган термопот — “заманча кытай самавыры” электр чыбыгына зур көчәнеш биргән дип тә сөйли. Әлегә сәбәпләре төгәл ачыкланмаган, тикшерү бара. Янгын чыгуны кисәтә торган җайланмаларның тавышын ишетеп, Әлфия апаның олы улы Ринат тизрәк әнисен кисәтергә йөгергән, 6 яшьлек сеңлесен урамга алып чыккан. Икенче кызлары Әлфинә исә өйдә йоклап яткан 2 яшьлек сеңлесе Динияне күтәреп чыккан. 
	Эльвира МОЗАФФАРОВА	
Ирек мәйданы

	№ --- | 20.07.2022	


